Blæsten rev fredag eftermiddag træ og tagpap af et tag på Vesterbro i Aalborg.

Den varslede storm har for alvor taget fat i det nordjyske. Og det var ved at gå galt fredag eftermiddag inde på Vesterbro i Aalborg. - Det er noget tagpap oppe i femte sjette sals højde, der har været tæt på at ramme en familie. Det har vi været oppe for at sikre de resterende løse stumper, fortæller indsatsleder ved Nordjyllands Beredskab Søren Korsgaard. Familen, der bestod af far, mor og barn i barnevogn kom ikke til skade, da tagpappet ramte gaden. - De går nede under med barnevogn, og der er de tæt på at få alt det her træ og pap ned over sig, så det var meget heldigt at det ikke skete, fortæller Søren Korsgaard. Nordjyllands Beredskab har forladt stedet, mens den sidste oprydning er i gang.